Delegálási megállapodás

A közoktatásról szóló – többször módosított – 1993. évi LXXIX. törvény (a továbbiakban Tv.) 98. §-ának (2) bekezdésében foglaltak keretei között a csatlakozó szervezetek (a továbbiakban szervezetek) jelen megállapodásban meghatározzák azon eljárást, amelynek során tagokat delegálnak az Országos Diákjogi Tanácsba. Jelen megállapodás azon szervezetek számára biztosított jogosultságot, illetve állapít meg kötelezettségeket, amelyek a megállapodásban foglaltakat magukra kötelezőnek ismerik el.

1.	A szervezetek nyilatkozatot tesznek arról, hogy a Tv. 98. §-ának (2) bekezdésében meghatározott feltételek szerint
a) a hat-tizennégy éves korosztály;
b) a tizennégy-tizennyolc éves korosztály
képviseletét ellátó vagy azt elősegítő szervezetek csoportjában (a továbbiakban szervezetcsoport) kívánnak a delegálási eljárásban részt venni (a nyilatkozat mintája az 1. számú mellékletben található),
továbbá az egyesülési törvény értelmében országos szintű tevékenységet folytat.

2.	Jelen delegálási megállapodás rendelkezései – hacsak arra a megállapodásban külön megállapítás nincs – a két szervezetcsoportra együttesen vonatkoznak.

I. A szervezetek mandátuma

3.	A szervezetek mandátumát a delegálási eljárás során az oktatási miniszter állapítja meg a Tv. 98. §-ának (2) bekezdésében meghatározott feltételek okirattal, illetve nyilatkozattal történő igazolása alapján.

4.	A szervezetek mandátuma érvényes mindaddig, amíg a Tv. 98. §-ának (2) bekezdésében megállapított feltételeknek megfelelnek. A szervezetek a feltételeknek való megfelelésében történt esetleges változásról az Országos Diákjogi Tanács titkársági feladatait ellátó Közoktatási és Kisebbségi Kapcsolatok Főosztályát (továbbiakban a főosztályt) haladéktalanul értesítik, aki a feltételeknek való megfelelésben történt esetleges változást megállapítja, s erről tájékoztatja a jelen megállapodáshoz csatlakozott szervezeteket.

II. A szervezetek képviselete

5.	A szervezetek a delegálási eljárásban képviselőjük útján vesznek részt.
a)	A meghatalmazás írásban történik akként, hogy a szervezetnek a bírósági nyilvántartásba vételről szóló végzésben megállapított képviselője aláírásával megnevezi a képviselő nevét és lakóhelyét (állandó lakcímét) (a meghatalmazás mintáját a 2. számú melléklet tartalmazza).
b)	Amennyiben a szervezeteknek a bírósági nyilvántartásba vételről szóló végzésben megállapított és a delegálási eljárásban résztvevő képviselője azonos, az a) pontban meghatározott meghatalmazásra nincs szükség. 
c)	A képviselő személyazonosságát személyi igazolványával vagy diákigazolványával igazolja. 
d)	Ugyanazon személy több szervezet képviselője nem lehet.

III. A jelölés

6.	A delegálási eljárásban résztvevő szervezet a delegálási eljárás során saját szervezetcsoportjában (lásd a 2. pontot) jelölteket állíthat az Országos Diákjogi Tanácsba.

7.	A jelöléshez a jelölt két tanú előtt tett írásos elfogadó nyilatkozatának bemutatása szükséges (az elfogadó nyilatkozat mintáját a 3. számú melléklet tartalmazza).

8.	Ugyanazon személy nem jelölhető mindkét szervezetcsoportban. Amennyiben erre mégis sor kerül, s a kettős jelölés nem szüntethető meg (például a jelölt visszalépésével, a szervezetnek a jelölés visszavonásával stb.), a jelöltek sorából ki kell zárni.

9.	A jelölés mindaddig tart, amíg valamennyi jelölni kívánó szervezet jelöltjét meg nem nevezte. A jelölést legkésőbb annak megkezdését követő egy órán belül a levezető elnöknek le kell zárni. Jelöltként kizárólag az ezen időpontig benyújtott jelöltek vehetnek részt a delegálási eljárásban.
a)	A jelölés során a delegálási eljárás levezető elnöke nevük szerinti betűrendben ismerteti a jelöltek nevét, jelöltenként maximum három percben  lehetőséget biztosít a jelöltek bemutatkozására vagy bemutatására, majd elrendeli a szavazólapok elkészítését. A jelölteknek a szavazólapok elkészítésének elrendeléséig joguk van a jelöltségről lemondani, a szervezeteknek pedig jelölésüket visszavonni. 
b)	Amennyiben a jelöltek száma szervezetcsoportonként nem éri el a delegálandók számát, a delegálási eljárást tizennégy napon belül az érintett szervezetcsoportra vonatkozóan meg kell ismételni és a sikertelen delegálási eljárást eredménytelennek kell minősíteni.

IV. A delegálásról való szavazás

10.	A jelölés befejezése után a szervezetek képviselői titkos szavazás útján döntenek a delegálandó személyekről.

11.	A szavazás szervezetcsoportonkénti szavazólappal történik.
a)	A szavazólapon a jelöltek nevük szerinti betűrendben szerepelnek. 
b)	A szavazólapon a jelöltek nevén kívül csak a szervezetcsoport neve és a szavazólapot hitelesítő bélyegző lenyomata szerepelhet. 

12.	A szavazólapokat a szervezetek képviselői a delegálási eljárás levezető elnökétől veszik át, aki
a) ellenőrzi, hogy a szavazólap átvevője rendelkezik-e meghatalmazással;
b) feljegyzi, hogy mely képviselőnek adott szavazólapot;
c) ezután a szavazólapot bélyegzővel hitelesíti.

13.	A szavazás rendjének megtartásán a delegálási eljárás levezető elnöke által felkért legalább négy – szervezetcsoportonként egyenlő számú – képviselő (a továbbiakban hitelesítő) őrködik, akik szavazólapjukat elsőként adják le.

14.	A szavazás titkosan történik, melynek feltételeit a főosztály biztosítja. A szavazólapot borítékba helyezve a szavazófülkén kívül elhelyezett, a delegálási eljárás levezető elnöke és a hitelesítők által lepecsételt és aláírt urnába kell bedobni. 

15.	Érvényesnek az a szavazólap tekinthető, amelyen a képviselő legalább egy jelölt nevét egyértelműen megjelölte. 

16.	Érvénytelen a szavazólap, ha
a)	a szavazólapon egy jelölt nevét sem jelölték meg, illetve a delegálandók számánál több jelölt nevét jelölték meg;
b)	olyan jelölést alkalmaztak, amelyből nem állapítható meg egyértelműen, hogy a meghatalmazott kire adta szavazatát;
c)	a szavazólapra ceruzával tettek bejegyzést;
a szavazólapot
d)	áthúzták;
e)	eltépték.

17.	A szavazatokat a delegálási eljárás levezető elnöke és a hitelesítők nyilvánosan számlálják össze.

18.	Érvényes a delegálási eljárás, amennyiben szervezetcsoportonként a képviselők 50%-a és még egy képviselő érvényes szavazatot adott le. Amennyiben a delegálási eljárás nem érvényes, a 9. pont előírásait kell értelem szerint alkalmazni. 

19.	Eredményes a szavazás, amennyiben szervezetcsoportonként legalább a delegálandók számával megegyező jelölt szavazatot kapott.

20.	Delegáltnak szervezetcsoportonként a három legtöbb szavazatot kapott jelölt tekintendő.

21.	Amennyiben szervezetcsoportonként a legtöbb szavazatot kapott jelöltek száma szavazategyenlőség miatt több, mint a delegálandók száma, a szavazást csak azon azonos szavazattal rendelkező személyekre vonatkozóan kell megismételni, akik a delegáláshoz szükséges szavazatmennyiséget megkapták.

22.	A 21. pontban meghatározott megismételt szavazásra az első szavazás szabályai értelem szerint érvényesek.

23.	A 21. pontban meghatározott szavazást legfeljebb háromszor lehet ugyanazon a napon lebonyolítani. Amennyiben a delegálás ekként sem válik érvényessé, a 9. pont előírásait kell értelem szerint alkalmazni.

V. Ügyrendi szabályok

24. A delegálási közgyűlés első alkalommal határozatképes, a résztvevő szervezetek számától függetlenül.

25.	A delegálási eljárás levezető elnöki feladatait az első delegálási eljárás során az Oktatási Miniszter, a továbbiakban az Országos Diákjogi Tanács meghatalmazottja látja el. 

26..	A levezető elnök nem lehet jelölt.

27.	A levezető elnök gondoskodik a jogszabályok és jelen delegálási megállapodás előírásainak megtartásáról.

28.	A levezető elnök a mandátumokról, a meghatalmazásokról és az elfogadó nyilatkozatokról, továbbá a jelölésről és a delegálásról való szavazásról jegyzőkönyvet vesz fel, amelyet a hitelesítők hitelesítenek.

29.	A levezető elnök feladatainak ellátásához egyéb szakértői, adminisztratív és technikai teendőket ellátó személyek segítségét veheti igénybe, akik azonban nem lehetnek szervezet meghatalmazottjai és jelöltek.

VI. Az Országos Diákjogi Tanácsba delegált tagok

30.	A delegálás három évre szól, de legfeljebb a következő delegálási ülés időpontjáig.

31..	A delegálás megszűnik, ha az Országos Diákjogi Tanács delegált tagja
a)	tagságáról lemond, vagy elhalálozik;
b)	a 32. pont szerinti eljárásban tagságából visszahívásra kerül. 

32.	Az Országos Diákjogi Tanács delegált tagja tagságáról akként hívható vissza, hogy a jelen delegálási megállapodáshoz csatlakozott szervezetek 
a)	20%-a visszahívását kezdeményezi, majd
b)	50%-a és még egy szervezet visszahívását támogatja
a főosztályhoz eljuttatott nyilatkozatban.

33.	Amennyiben az Országos Diákjogi Tanács delegált tagjának delegálása a 30. pontban meghatározott esetek valamelyike miatt megszűnik, új tag(ok) delegálása érdekében az Országos Diákjogi Tanács meghatalmazottja az esemény bekövetkeztétől számított huszonegy napon belüli időpontra a delegálási eljárást összehívja.

34.	A jelen megállapodáshoz csatlakozó szervezetek elvárják az Országos Diákjogi Tanács delegált tagjaitól, hogy 
a)	az Országos Diákjogi Tanács és saját maguk tevékenységéről legalább félévenként írásban tájékoztassák a szervezeteket;
b)	az Országos Diákjogi Tanács elé kerülő kiemelkedő jelentőségű téma, de különösen a tanulói jogokat érintő jogszabály megalkotására vagy módosítására vonatkozó véleménynyilvánítás, javaslattétel vagy állásfoglalás előtt megfelelő formában kikérjék a szervezetek véleményét.

***

35. A nem szabályozott kérdésekben a delegáló ülés dönt.

36.	Jelen megállapodást bármelyik szervezet a többi szervezetnek a főosztály útján eljuttatott nyilatkozatával felmondhatja.

37.	Jelen megállapodáshoz annak első megállapítása után bármely szervezet a Tv. 98. §-a (2) bekezdésében foglalt előírások és a jelen delegálási megállapodásban meghatározott szabályok szerint csatlakozhat; csatlakozását az Országos Diákjogi Tanács Titkárságánál kell bejelenteni. A csatlakozással egyidejűleg nyilatkozni kell, hogy a jelen megállapodás tartalmát ismeri, és azt magára nézve kötelezőnek fogadja el.

38.	Amennyiben a jelen megállapodáshoz csatlakozott szervezetek 20%-ánál több szervezet a megállapodás újratárgyalását indítványozza, az erről szóló, az okot is megjelölő nyilatkozatát a főosztálynak benyújtja, a főosztály gondoskodik a megállapodás újratárgyalása érdekében a csatlakozott szervezeteknek a benyújtástól számított huszonegy napon belüli időpontra való összehívásáról.

39.	A jelen megállapodáshoz csatlakozott szervezetek felkérik a főosztályt, hogy a megállapodásban meghatározott feladatokat lássa el. 

Nyilatkozat

A szervezet adatai

Név:	
Székhely:	
A bíróság nyilvántartásába vételről szóló végzés
Száma és kelte:	
Postacím:	
Telefonszám:	
Telefaxszám:	
A bíróságon bejegyzett képviselő neve:	

Mint a fenti szervezet bíróságon bejegyzett képviselője büntetőjogi felelősségem tudatában nyilatkozom arról, hogy a szervezet a közoktatásról szóló – többször módosított – 1993. évi LXXIX. törvény 98. §-ának (2) bekezdésében meghatározott feltételeknek megfelel és részt kíván venni az Országos Diákjogi Tanács tagjainak delegálásában.
A szervezet
-	a hat-tizennégy éves korosztály**
-	a tizennégy-tizennyolc éves korosztály**
képviseletét ellátó vagy azt elősegítő szervezetek csoportjában kíván a delegálásban részt venni, és országos tevékenységet végez.

Kelt: 	

	
bélyegző, aláírás

Előttünk mint tanúk előtt
Név:                                      Lakóhely:                                               Aláírás:	

*Mellékelendő
-	a szervezet hatályos alapszabálya,
-	a szervezet bírósági nyilvántartásba vételéről szóló másolata.
**A megfelelő aláhúzandó!

Meghatalmazás*

A szervezet adatai

Név:	
Székhely:	
A bíróság nyilvántartásába vételről szóló végzés
száma és kelte:	
Postacím:	
Telefonszám:	
Telefaxszám:	
A bíróságon bejegyzett képviselő neve:	

Mint a fenti szervezet bíróságon bejegyzett képviselője az Országos Diákjogi Tanács delegálási eljárásában a szervezet képviseletében meghatalmazom az alábbi személyt:

Név:	
Lakóhely (állandó lakcím):	

Ez a meghatalmazás visszavonásig érvényes.

Kelt: 	

	
bélyegző, aláírás

Előttünk mint tanúk előtt

Név:                                                 Lakóhely:                                                   Aláírás:	

* Csak abban az esetben töltendő ki, ha a szervezetet nem a bíróságon bejegyzett képviselő képviseli a delegálási eljárásban.

Elfogadó nyilatkozat

Alulírott

az Országos Diákjogi Tanács tagjává való jelölésemet elfogadom.

Előttünk mint tanúk előtt

Név:                                                    Lakóhely:                                                    Aláírás:	

Kelt: 	

	
bélyegző, aláírás

Név:	
Értesítési cím:	
Telefonszám:	
Telefaxszám: